SET ร่วงหนัก 7 จุด กังวลจีนเอาคืนสหรัฐฯ อัดค่าภาษีสินค้าอ่วม 25%
SET ร่วงหนัก 7 จุด กังวลจีนเอาคืนสหรัฐฯ อัดค่าภาษีสินค้าอ่วม 25% โดยล่าสุด ณ เวลา 10.09 น. ดัชนีอยู่ที่ระดับ 1,775.65 จุด ลดลง 6.63 จุด หรือ 0.37% มูลค่าการซื้อขาย 5.80 พันล้านบาท
3 เม.ย. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 10.09 น. อยู่ที่ระดับ 1,775.65 จุด ลดลง 6.63 จุด หรือ 0.37% มูลค่าการซื้อขาย 5.80 พันล้านบาท โดยเป็นการปรับตัวลดลงตามตลาดต่างประเทศหลังดัชนีดาวโจนส์ตลาดหุ้นนิวยอร์กที่ปิดร่วงลงกว่า 400 จุด จากความกังวลสงครามการค้าระหว่างสหรัฐฯและจีน หลังจากล่าสุดรัฐบาลจีนได้ประกาศเรียกเก็บภาษีนำเข้าสินค้าต่างๆจากสหรัฐฯ จำนวน 128 รายการ ซึ่งรวมถึงเนื้อหมูและผลไม้ ในอัตราสูงถึง 25% เพื่อตอบโต้สหรัฐฯ ที่ประกาศเรียกเก็บภาษีนำเข้าสินค้าจากจีนในช่วงก่อนหน้า
ตามการรายงานข่าวก่อนหน้านี้ : หุ้นไทยเสี่ยงรูดเกิน 10 จุด วิตกจีนรุกเก็บภาษีสินค้าสหรัฐฯ 128 รายการสูงสุด 25%
ด้านนายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ เปิดเผยว่า ตลาดหุ้นไทยเช้านี้คาดว่าจะปรับตัวลงในทิศทางเดียวกับตลาดหุ้นในภูมิภาคเอเชียที่เช้านี้ส่วนใหญ่จะติดลบ 0.5-0.9% ตามตลาดหุ้นสหรัฐฯที่เปิดมาหลังหยุดในวัน Good Friday แล้วปรับตัวลงราว 2-3% หลัก ๆ มาจากที่จีนได้ตั้งกำแพงภาษีเมื่อวานนี้ และยังมีแรงขายหุ้นในกลุ่มเทคโนโลยีอย่างต่อเนื่องด้วย นอกจากนี้ ราคาน้ำมันก็ได้ปรับตัวลง 3%
สำหรับบ้านเรายังต้องติดตามเรื่องสภานิติบัญญัติแห่งชาติ (สนช.) อาจจะยื่นร่างกฏหมายประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎร (ส.ส.) ให้ศาลรัฐธรรมนูญพิจารณา เพราะอาจทำให้โรดแมพเลือกตั้งให้เลื่อนออกไปได้ อีกทั้งตลาดฯอาจได้รับแรงกดดันจากกลุ่มแบงก์ จากที่บรรดานักวิเคราะห์เริ่มที่จะปรับลดประมาณการกำไรของกลุ่มแบงก์ลง อันเป็นผลจากการยกเลิกค่าธรรมเนียม และยังมีการปรับลดราคาเป้าหมายของกลุ่มแบงก์ลงด้วย พร้อมให้แนวรับ 1,770-1,775 จุด ส่วนแนวต้าน 1,790 จุด